Vergrootglas op ekspat-depressie - Wêreldwyd
Die belangrikheid van goeie geestesgesondheid is 'n onderwerp wat wêreldwyd meer en meer aandag kry – en ook verdien. Die stigmas oor toestande soos depressie en angsversteurings, asook die behandeling daarvan, is beslis nog nie iets van die verlede nie, maar daar is deesdae meer begrip daarvoor en dit is iets waaroor mense meer geredelik praat.
Een soort depressie waarop daar onlangs eers meer klem geplaas is, is die voorkoms van depressie in ekspats.
Dit is belangrik om nie ekspat-depressie te verwar met 'n aanpassingsversteuring nie, want die laasgenoemde is eerder 'n korttermynreaksie op 'n groot bron van stres. Die depressie wat hier omskryf word, is klinies van aard en sluit simptome soos lae energievlakke, hoofpyn, lyfseer en maagprobleme in. Daar word berig dat hierdie simptome tussen 2014 en 2016 met soveel as 50% toegeneem het by ekspats wat na China verhuis het. Janet Visser, 'n ekspat wat Suid-Afrika vier jaar gelede verlaat het en nou in Texas woon, beskryf die aanvanklike aanpassing as "oorweldigend en emosioneel, 'n regte-egte emosionele wipplank".
Studies oor die laaste 25 jaar toon dat die druk op ekspats soveel groter is as vir dié wat kies om tuis te bly. Nie net ervaar hierdie persone die normale druk by die werk nie, hulle is onder ekstra druk om op 'n persoonlike en professionele vlak 'n sukses van die skuif te maak. Hierdie depressiewe gevoelens kan 'n sneeubal-effek hê en uiteindelik lei tot selfmoordneigings, daarom is dit so belangrik om bewus te wees van die simptome en stappe te neem om dit te voorkom.